stanford-oval/wikipedia huggingface dataset:
צבי הירש קלישר
חייו ומפעליו > שנותיו האחרונות

הרב קלישר שאף כל ימיו לעלות בעצמו לארץ ישראל ולעסוק שם ביישובה. במשך שנים רבות ניסה להגשים שאיפתו זו, אולם לא עלה בידו. כבר בשנת תר"ך (1860) הביע רצונו "ליסע לארץ הקדושה, לשום עיני פקוחה על כל אשר ייעשה שמה בזה". מאז לא פסק לחשוב על עלייתו, אך לא יכול היה לנסוע בשל חוסר אמצעים. בשנת תרל"ב (1872) הביעו קרל נטר וחברת כל ישראל חברים את הסכמתם למנותו משגיח דתי במקוה ישראל. הרב קלישר שכבר היה בן 77 והרגיש שהוא הולך ונחלש רצה לעלות לארץ בלא דיחוי. הוא כתב לכמה ממיודעיו והודיע להם על עלייתו הקרובה. במכתב שכתב למערכת העיתון הלבנון אמר:
זה כשלושים שנה אשר אני עוסק בישיבת ארה"ק והיה כמו נדר בלבי לעלות בעצמי אל הר הקודש להסתופף בחצרותיו, וכעת תתגעש ותרעש רוחי בקרבי אם לא עכשיו אימתי אשלם נדרי לד'?... ובשגם נקראתי מן האדון קארל נעטער ביפו שמבקש שאבוא אצלו להורות לו דרך ישורון אור לקיים מצות התלויות בארץ. הגם שכמה מן דרי קודש כתבו עליו שטנה, הנה הגאון הראשון לציון העיד טוב על לימוד הילדים, וגם זה נסיון שרוצה לשמוע בקול בקיום המצות... ועם כל זאת אין דעתי לקבוע אהלי בהחלט ביאפו, רק עיקר דירתי יהיה בלא נדר בירושלים לקבוע ישיבה עם תלמידים ולהשגיח על האמת והשלום, ולהשכיל לעסק מקנה וקנין נחלת יעקב אצל יריחו צפת וטבריה, אשר השולטן רוצה למכור בזול. כי הארץ טובה שם, ומפראים אין פחד, וגם טוב לגדרות צאן לקיים דברי הנביא ארבה כצאן אדם ערים החרבות מלאות צאן אדם.
ואולם, באותו פרק זמן נודע לו על משפטו ומאסרו של בנו וולף שנשלח בציוויו לארץ ישראל על מנת לקדם את רעיונותיו. עובדה זו ציערה והחלישה אותו, וגם הרופאים הזהירוהו שלא יעמוד בטלטולי הדרך, וכך לא זכה הרב קלישר לעלות לארץ ישראל. הרב צבי הירש קלישר נפטר ביום ה' בחשוון תרל"ה (1874) בגיל שבעים ותשע שנים.
הנצחתו ושימור כתביו

ב-1974 הרסה עיריית טורון את בית העלמין היהודי בתוכו מצבת קבורתו של הרב קלישר.
על שמו קרויים הקיבוץ הדתי טירת צבי שבעמק בית שאן, ורחובות רבים בערי ישראל.
ארכיונו האישי של הרב קלישר, הכולל מסמכים, צילומים ותעודות שמור בארכיון הציוני המרכזי בירושלים. מרבית ארכיונו של קלישר, שכלל ארגזים רבים של כתבים, עלה באש במלחמת העולם הראשונה. חלק מהארכיון שרד כיוון שנמסר ב-1891 על ידי בנו, יהודה ליב קלישר, לחיים יוסף יפה, שהתכוון להוציא מהדורה חדשה של "דרישת ציון" בצירוף אגרות שטרם פורסמו. מהדורה זו לא יצאה לאור, אך הכתבים נותרו בידי יפה, אשר עזבונו נמסר על ידי נכדו ב-1933 לעמותת "ברית ראשונים" שהעבירה אותו לארכיון הציוני המרכזי.
פרופסור שלמה קלישר הוא נכדו.
הגותו

הרב קלישר ראה בתהליך האמנציפציה ובהתערותם של יהודים רבים בפוליטיקה ובבנקאות העולמיים אות מבשר ואפשרות לייסד מדינה יהודית. לדעתו, גאולת עם ישראל לא תבוא בבת אחת על ידי התערבות אלהית, אלא היא מורכבת מכמה שלבים ותלויה בשלביה הראשונים ברישיון האומות ובפעולה אקטיבית של עם ישראל לחזרתו לארץ ישראל.
על מנת לאפשר עלייה של ציבור רחב נדרש פיתוח חקלאי וכלכלי של הארץ, בשונה מהמצב הקיים בו ישנה הסתמכות בלעדית על כספי ה"חלוקה" שמקורם מחוץ לארץ. יתרון נוסף בפיתוח החקלאי היא האפשרות לקיום המצוות התלויות בארץ.
הרב קלישר סבר שלהקרבת קרבנות בהר הבית ישנה חשיבות גדולה בתהליך הגאולה, ולדעתו אין כל מניעה הלכתית מלהקריב קרבנות גם בזמננו. עם זאת, לאחר שראה כי רבים הם מתנגדיו בקרב גדולי ישראל בעניין חידוש עבודת הקרבנות, זנח רעיון זה, והתמקד בנושא של חשיבות מצוות יישוב ארץ ישראל.
ספריו

אמונה ישרה - חלק א, קראטאשין תר"ג (מחקר עיוני כולל דרכי הפילוסופיה וחכמה מה שאחר הטבע, גם ביאור מקראות קשים ומאמרים פלאיים וספר איוב ורוב דברי קהלת).
אמונה ישרה - חלק ב, טהרן תר"ל (מחקר עיוני בטעם היצירה והידיעה והבחירה ותורה מן השמים וקצת טעמי מצוות).
אמונה ישרה - חלק ג, ליק תרכ"ב (דרישת ציון וחוברת ארץ נושבת).
דרישת ציון, הוצאת מוסד הרב קוק תשס"ב, בעריכת יהודה עציון.
שלום ירושלים, הוספות חדשות לספר דרישת ציון, טהרן תרכ"ז.
מאזניים למשפט - חידושים על חושן משפט נדפס בקניגסברג ב-1855. דוגמה מחידושיו אלו פרסם הרב קלישר כבר ב-1843 בשם אבן בחן על סימן פ"ט בחושן משפט.
הערות צבי לצדיק על השולחן ערוך. מופיעות בחלק גדול מדפוסי השולחן ערוך.
סדר הגדה של פסח עם ביאור יציאת מצרים, ורשה תרכ"ד.
ספר הברית, פירוש על התורה.
הרב קלישר פרסם מאמרים רבים שהתפרסמו בקבצים שונים ובעיתונות העברית.
הגהות וחדושים על משניות, סדרי נשים ונזיקין
לקריאה נוספת

יצחק ניסנבוים, רבי צבי קאלישר, בספרו "הדת והתחיה הלאומית", ע' כא - לא, ורשה תר"פ.
נחום סוקולוב, רבי צבי הירש קלישר, בספרו "אישים", ורשה: הצפירה, תרע"א.
הרב א.י ברומברג, רבי צבי הירש קלישר, הוצאת המכון לחסידות, ירושלים תש"ך-1960.
יהודה עציון, על קרבן הפסח, על דרישת הגאולה, ועלינו, סגולה, מגזין ישראלי להיסטוריה, 11, תשע"א-2011, עמ' 30–33.
אסף ידידיה, דורש ויש לה, חייו ומשנתו של הרב צבי הירש קלישר, הספרייה הציונית 2023.
אסף ידידיה (עורך), עת לחננה, הרב צבי הירש קלישר וההתעוררות לציון, קובץ מאמרים, הוצאת יד יצחק בן-צבי, ירושלים תשע"ה.
יציאת מצרים וגאולת ישראל: מכתב הנצי"ב מוולוז’ין בו מתנגד לפרסום הספר "דרישת ציון", אוריתא, ו, תשנ"ט-1999, עמ' רצח-שב.
יוסף שלמון, ארץ-ישראל במחשבה האורתודוקסית של המאה ה-19, בתוך: ארץ-ישראל בהגות היהודית בעת החדשה, תשנ"ח-1998, עמ' 424–446.
מאיר הילדסהיימר, רבי צבי הירש קאלישר ורבי שמשון רפאל הירש, בתוך: ספר אביעד, תשמ"ו-1986, עמ' קצה-ריד.
אברהם הלוי שישא, מכתבם של הרב הראשי לבריטניה נתן הכהן אדלר והשר משה מונטיפיורי לר’ צבי הירש קלישר, קתדרה, 38, תשמ"ו, עמ' 195–200.
יובל רביד, ההתמודדות הראשונה של האורתודוקסיה בנושא משיחיות וגאולת ארץ-ישראל בעניין חידוש הקרבת הקרבנות (עבודת מאסטר בהדרכת שלום רצבי), אוניברסיטת תל אביב, 2012.
אליעזר באומגרטן, הרב קלישר: דת קבלה ופילוסופיה
יעקב כ"ץ, "דמותו ההיסטורית של הרב צבי קאלישר", בתוך: לאומיות יהודית מסות ומחקרים, ירושלים, הספרייה הציונית, 1979, עמ' 307-285.
קרב הארדנים (1914)

קרב הארדנים היה אחד מן הקרבות הראשונים במלחמת העולם הראשונה. הקרב התרחש בין התאריכים 21–23 באוגוסט 1914 והיה חלק מהמערכה על הגבולות, סדרת קרבות שהתחוללו באזור דרום בלגיה ומזרח צרפת.
הרקע לקרב

על פי הערכות המודיעין הצרפתי, הכוחות הגרמנים שהיו ערוכים באזור יערות הארדנים היו מועטים ובעלי חימוש קל, ולא יכלו לעמוד בפני מתקפה צרפתית מהירה ובעלת קצב אש גבוה וציוד המתאים לקרב בשטח המיוער.
בהתאם למידע זה, התכוננו כוחות צרפתיים בפיקודו של הגנרל ז'וזף ז'ופר לפתוח במתקפה באזור יערות הארדנים על מנת לתמוך בכוחות הצרפתיים התוקפים באזור לורן. בדיעבד התברר, כי הערכות המודיעין הצרפתי היו שגויות ומולם עמד כוח צבאי גרמני גדול, ערוך ומאומן היטב. כבר ב-20 באוגוסט פתחו הכוחות הגרמניים בהתקפת נגד מול הצרפתים התוקפים באזור לורן, אך הגנרל ז'ופר החליט שלא לשנות את תוכניותיו באשר ליום המחרת.
מהלך הקרב

סדר הכוחות של הצדדים היריבים, שהשתתפו בקרב, כלל שתי ארמיות מכל צד. הכוח הצרפתי הורכב מן הארמיות השלישית והרביעית, שכללו כ-360,000 חיילים, ואילו הכוח הגרמני הורכב מן הארמיות הרביעית והחמישית, שכללו כ-380,000 חיילים.
הצבא הגרמני באזור הארדנים, פעל במסגרת תוכנית המערכה הגרמנית, שהותוותה בתוכנית שליפן לכיבוש צרפת. הוא נועד להתקדם באיטיות לתוך שטח צרפת, לתפוס עמדות מגננה, ולספק את הציר לתנועת האיגוף של הכוח הגרמני העיקרי, שרוכז באגף הימני. הכוח הצרפתי ניסה לתקוף את מרכז הכוח הגרמני המתקדם.
תנאי השטח המיוערים, שהיקשו גם כך על תנועת הכוחות היריבים, הוחמרו בשל ערפל כבד, שהיקשה מאוד על הראות, וגרם לשורה של קרבות היתקלות מטווח קצר. הכוחות הצרפתיים הצליחו אמנם להפתיע את הגרמנים, אך הם צוידו במדים בהירים. ללא כל הסוואה ובלטו על רקע היער החשוך. למרות ההפתעה הראשונית, הגרמנים, שהספיקו להתחפר בעמדות בהתאם לתוכנית המערכה שלהם, הגיבו באש מקלעים מטווח קצר וזכו לסיוע ארטילרי יעיל, שגרם אבדות כבדות לכוח הצרפתי התוקף.
תוצאות הקרב

הצרפתים החלו בנסיגה מהירה ובלתי מאורגנת, בעוד כוחות גרמניים ממשיכים לזנב בהם. בשלב זה לא היה לפיקוד הצרפתי כל מידע מוסמך לגבי תמונת הקרב והיקף האבדות.
הניצחון הגרמני הברור בקרב הארדנים, הצלחתם בכיבוש השטח וההחזקה בו, הקנתה להם שליטה על מכרות הברזל האסטרטגיים באזור ואפשרה להם לבסס ראש גשר לתנועה עתידית של כוחותיהם אל תוך צרפת.
קונצ'טה פרל

| --- | --- |

פרל, 2016
 לידה:  28 במרץ 1943 צ'ארלסטון, ארצות הברית 
 פטירה:  12 באוקטובר 2020 (בגיל 77) Sherman Oaks Hospital, ארצות הברית 
 מקום קבורה:  בית הקברות פורסט 
 מדינה:  ארצות הברית 
 תקופת הפעילות:  1974–2020 (כ־46 שנים) 
 מקום לימודים:  אוניברסיטת מרשל  אוניברסיטת וירג'יניה המערבית 
 מספר צאצאים:  3 
 פרסים והוקרה:  פרס עולם התיאטרון (1974) 
 פרופיל ב-IMDb
 
קונצ'טה גאלן פרל (באנגלית: Conchata Galen Ferrell;‏ 28 במרץ 1943 – 12 באוקטובר 2020) הייתה שחקנית קולנוע וטלוויזיה אמריקאית. ידועה בעיקר בכך ששיחקה את "ברטה" עוזרת הבית בסדרה "שני גברים וחצי" ברשת CBS. על הופעתה בתפקיד ברטה, הייתה מועמדת פעמיים לפרס אמי לשחקנית משנה מצטיינת בסדרה קומית (בשנים 2005 ו-2007). ב-1992 הייתה מועמדות גם לפרס אמי לשחקנית המשנה המצטיינת בסדרה "פרקליטי אל איי".
ביוגרפיה

קונצ'טה גאלן פרל נולדה ב-28 במרץ 1943 בלודנדייל, וירג'יניה המערבית, למסקאל לוריין (לבית ג'ורג') ולותר מרטין פרל. היא גדלה בצ'ארלסטון, מערב וירג'יניה. בהמשך עברה משפחתה לסירקוויל, אוהיו.
היא למדה באוניברסיטת וירג'יניה המערבית במשך שנתיים, נשרה, ולאחר שעבדה במספר עבודות נרשמה וסיימה את לימודיה באוניברסיטת מרשל בתואר בחינוך והיסטוריה. היא ביצעה את הופעתה הראשונה על במת התיאטרון במרשל בשנת 1969.
קריירה

פרל החלה את הקריירה שלה על הבמה כחברה ברפרטואר תיאטרון המעגל. היא הופיעה בקאסט המקורי של אוף ברודוויי במחזה "The Hot l Baltimore" של לנפורד וילסון וזכתה בפרס אובי לשחקנית הטובה ביותר בתיאטרון על הופעתה במחזה "סוס הים" באוף ברודוויי.
פרל שיחקה במספר רב של תפקידים בקולנוע, טלוויזיה ובתיאטרון אך היא ידועה בעיקר בתפקידיה כסוכנת-הבית בסרט משנת 1979 "Heartland" בבימויו של ריצ'רד פירס, ובעלת הפיצרייה הקשוחה בסרט מיסטיק פיצה. בסרט זה שיחקה לצד לילי טיילור, אנבת' גיש וג'וליה רוברטס. היא שיחקה גם אחות קשוחה וקומית בסיטקום הטלוויזיה קצר הימים, "E/R" (אנ') בשנות ה-80.
בשנת 1992 קיבלה את המועמדות הראשונה שלה לפרס אמי לפריים טיים לשחקנית המשנה המצטיינת בסדרת דרמה על תפקידה החוזר כעו"ד סוזן בלום בעונה השישית של "פרקליטי אל איי", אך בפרס זכתה ולרי מהפי על תפקידה בסדרה "חשיפה לצפון".
פרל הופיעה בתפקידי משנה רבים בסרטי קולנוע, בהם "גיבור קטלני", "רשת שידור", "המספריים של אדוארד", "ארין ברוקוביץ'", "מר דידדס" ו-"K-PAX" וכן תפקיד קטן בסרט "רומן על אמת". בטלוויזיה שיחקה בין היתר בסדרות "באפי ציידת הערפדים", "Teen Angel", "מטלוק", "BJ and the Bear" ,"Good Times", "Hearts Afire", "Townies", "בית דין לילי", ו"ספינת האהבה".
היא קיבלה תפקיד בהצגה "אהבה, הפסד ומה לבשתי" באוף-ברודוויי, שהתקיימה בין התאריכים 27 באפריל עד 29 במאי 2011, עם מינקה קלי, אנ'לין מק'קורד, אן מירה וב'סמית'.
פרל הייתה ידועה בעיקר בזכות תפקידה כברטה עוזרת הבית בסיטקום של CBS "שני גברים וחצי", והופיעה ב-212 פרקים בין השנים 2003 ל-2015. היא קיבלה שתי מועמדויות לפרס אמי בפריים-טיים לשחקנית המשנה המצטיינת בסדרה קומית ב-2005 וב-2007, אך הפסידה לדוריס רוברטס על "כולם אוהבים את ריימונד" ולג'יימי פרסלי על "קוראים לי ארל".
בשנת 2012 היא דיבבה את קולה של אמו של בוב בסרט פרנקנוויני, שביים טים ברטון. היא אמורה הייתה להופיע בסרט העלילתי "מגורש" (2020).
חיים אישיים

פרל התחתנה עם ארני אנדרסון בשנת 1986. נולדה לה בת, סמנתה (ילידת 1982), ויש לה שתי בנות חורגות (ילידות 1976 ו-1979 בערך).
מותה

פרל נפטרה ב-12 באוקטובר 2020, מסיבוכים בעקבות דום לב בבית החולים שרמן אוקס בשרמן אוקס, קליפורניה. היא הייתה בת 77.
צופן פלייפייר

שיטת פלייפייר הומצאה על ידי צ'ארלס ויטסטון, אשר תיאר אותה לראשונה בשנת 1854
צופן פלייפייר (Playfair) או ריבוע פלייפייר הוא טכניקת הצפנה סימטרית
והיה צופן ההחלפה הפוליגרפי הראשון. השיטה פותחה בשנת 1854
על ידי צ'ארלס ויטסטון, אך נושאת את שמו של לורד פלייפייר אשר קידם את השימוש בצופן.
בשיטת הצפנה זו מצפינים זוגות של אותיות (דיגרפים) במקום להצפין אותיות בודדות כמו שנהוג לעשות בצופן החלפה פשוט ובצופן ויז'נר. שיטת פלייפייר היא לכן משמעותית קשה לפריצה מאחר שניתוח תדירות שמשמש להחלפה פשוטה לא עובד היטב עמו. ניתוח תדירות עדיין יכול להתבצע, אבל על 600 דיגרפים אפשריים במקום על 26 אותיות אפשריות, כלומר ניתוח תדירות הופך למשימה מורכבת בהרבה - ודורש באופן כללי טקסט מוצפן גדול כדי שיוכל להיות שימושי.
היסטוריה

התיעוד הראשון של צופן פלייפייר היה במסמך החתום על ידי ויטסטון. אולם, השיטה לבסוף נודעה כשיטתו של ידידו לורד פלייפייר, שהפך אותה לאהודה.
השיטה נדחתה על ידי משרד החוץ הבריטי כאשר פותחה מאחר שהייתה סבוכה ללימוד. כאשר ויטסטון הציע להדגים ששלושה מארבעה ילדים מבית ספר קרוב יוכלו ללמוד להשתמש בשיטה תוך 15 דקות, השיבו לו ממשרד החוץ "ייתכן מאוד שאתה צודק, אבל לעולם לא תוכל ללמד את הנספחים להשתמש בשיטה".
הצבא הבריטי עשה שימוש טקטי בשיטה במלחמת הבורים השנייה ובמלחמת העולם השנייה. גם האוסטרלים עשו שימוש בשיטה במלחמת העולם השנייה. הסיבה היא שהשיטה מהירה לשימוש ולא דורשת ציוד מיוחד. השימוש בפלייפייר נעשה כדי להגן על סודות חשובים אך לא מאוד מהותיים בזמן קרב. הסברה הייתה שעד שמנתחי הצופן יצליחו לפרוץ הודעה, הרי זו כבר תהיה ישנה וחסרת חשיבות מעשית עבורם. פלייפייר לא נמצא בשימוש על ידי כוחות צבא בשל העובדה שכיום קיימים התקני הצפנה ספרתיים. פלייפייר אינו בטוח כיום כלל - אפילו מחשב אינטל 80386 יכול לפרוץ את הצופן בזמן קצר.
השיטה לפענוח הצופן פורסמה בעלון בן 19 עמודים על ידי סגן ג'וזף מוברגן בשנת 1914.
באוגוסט 1943, סמוך לאי קולומבנגרה השייך לאיי שלמה, הוטבעה ספינת סיור מסוג PT-109 בפיקודו של סגן ג'ון פ. קנדי על ידי משחתת היפנית אמגירי (Amagiri). קצין משמר החופים האוסטרלי ראה נקודה בוערת באפילה ומיהר לדווח על האירוע. דיווחי משמר החופים עשו שימוש בצופן פליפייר. מספר הודעות עברו בין קציני משמר החופים בנוגע לאפשרויות של הניצולים לשחות לאיים הסמוכים, פעולה שאכן התבצעה על ידי צוות האוניה שניצל. למרות שהיפנים קלטו את ההודעות המוצפנות, הם לא ביצעו פעולות לאיתור הניצולים.
חמישה ימים לאחר האירוע, גילו מספר ילידים את קנדי וצוותו באי גרוס. הילידים העבירו את המידע על מיקומם המדויק של צוות האוניה אל קצין משמר החופים, וזה החל בהתכתבות עם קצינים אחרים בנוגע למיקומם ומשימת החילוץ. כל הודעה ניתנה לפיענוח בתוך פחות משעה על ידי קריפטאנליסט מנוסה, אך היפנים לא עשו שימוש בהודעות אלו, והחמיצו הזדמנות לתפוס את צוות האוניה ואת כח החילוץ.
שימוש בפלייפייר

צופן פלייפייר עושה שימוש בטבלה בגודל 5 על 5 המכילה מילת או ביטוי מפתח. שינון מילת המפתח ו-4 חוקים פשוטים הם כל שנדרש על מנת ליצור טבלה 5 על 5 ולהשתמש בצופן.
על מנת לייצר את טבלת המפתחות, יש למלא את הרווחים בטבלה עם אותיות ממילת המפתח (תוך השמטה של אותיות חוזרות) ואז יש למלא את הרווחים הנותרים עם האותיות הנותרות באלפבית לפי סדר (לרוב תוך השמטת "Q" על מנת להפחית את כמות האותיות). המפתח יכול להרשם בשורות העליונות של הטבלה, משמאל לימין, או בדפוס אחר כלשהו, כמו ספירלה המתחילה בצד שמאלי עליון ומסתיימת במרכז. מילת המפתח יחד עם המוסכמות למילוי בטבלה 5 על 5 יוצרים את מפתח הצופן.
על מנת להצפין את ההודעה, יש לשבור את ההודעה לקבוצות של זוגות אותיות. לאחר מכן יש למפות אותם לטבלת המפתחות. ניתן לדמיין מלבנים פשוטים בין זוגות של אותיות. לאחר מכן יש להפעיל את 4 החוקים הבאים, לפי סדר, לכל זוג של אותיות בטקסט המקור:
אם שתי האותיות זהות (או אות אחת נותרת), הוסף "X" לאחר האות הראשונה. הצפן את הזוג החדש והמשך. חלק מהגרסאות של פלייפייר עושות שימוש ב-"Q" במקום ב-"X", אבל כל אות שאינה נפוצה תהווה פתרון הולם.
אם שתי אותיות מופיעות באותה שורה של הטבלה, החלף אותם עם אותיות הממוקמות לימינן בהתאמה.
אם האותיות מופיעות באותה עמודה של הטבלה, החלף אותן עם האותיות שמתחת בהתאמה (תוך גלילה חזרה לחלק העליון של העמודה אם אות בזוג המקורי הייתה בחלק התחתון של העמודה).
אם האותיות אינן באותה שורה או עמודה, החלף אותן עם אותיות באותה שורה בהתאמה אבל בזוג הקצוות השני של המלבן. הסדר חשוב - האות המוצפנת הראשונה של הזוג היא זו שממוקמת באותה שורה כמו האות הראשונה בטקסט המקור.
על מנת לפענח, יש להשתמש בהופכי של 4 החוקים (השמטת כל "X" (או "Q") שאינם הגיוניים בהודעה הסופית).
דוגמה

כאשר עושים שימוש ב-"playfair example" כמפתח הטבלה הופכת להיות :
P L A Y F
I R E X M
B C D G H
J K N O S
T U V W Z
קידוד ההודעה "Hide the gold in the tree stump":
HI DE TH EG OL DI NT HE TR EX ES TU MP
הזוג HI יוצר מלבן, החלף עם BM
הזוג DE מצוי בעמודה, החלף עם ND
הזוג TH יוצר מלבן, החלף עם ZB
הזוג EG יוצר מלבן, החלף עם XD
הזוג OL יוצר מלבן, החלף עם KY
הזוג DI יוצר מלבן, החלף עם BE
הזוג NT יוצר מלבן, החלף עם JV
הזוג HE יוצר מלבן, החלף עם DM
הזוג TR יוצר מלבן, החלף עם UI
הזוג EX נמצא בשורה, החלף עם XM
הזוג ES יוצר מלבן, החלף עם MN
הזוג TU נמצא בשורה, החלף עם UV
הזוג MP יוצר מלבן, החלף עם IF
ומקבלים :
BM ND ZB XD KY BE JV DM UI XM MN UV IF
ולכן ההודעה "Hide the gold in the tree stump" הופכת להודעה "BMNDZBXDKYBEJVDMUIXMMNUVIF".
הבהרה בתמונות

נניח שמישהו מעוניין להצפין את הדיגרף OR. ישנם שלושה מקרים כלליים :
| 0 | 1 | 2 | 3 | 4 |
| --- | --- | --- | --- | --- |
| 1) * * * * * * O Y R Z * * * * * * * * * * * * * * * OR -> YZ |  | 2) * * O * * * * B * * * * * * * * * R * * * * Y * * OR -> BY |  | 3) Z * * O * * * * * * * * * * * R * * X * * * * * * OR -> ZX |
פענוח צופן פלייפייר

על מנת לפענח צופן פלייפייר יש לעשות את אותן פעולות הנעשות בהצפנה אך בסדר הפוך. ניקח את הדוגמה המופיעה למעלה:BMNDZBXDKYBEJVDMUIXMMNUVIF
מילת המפתח היא playfair example ולכן הטבלה תהיה:
P L A Y F
I R E X M
B C D G H
J K N O S
T U V W Z
הזוג BM יוצר מלבן, החלף עם HI
הזוג ND מצוי בעמודה, החלף עם DE
הזוג ZB יוצר מלבן, החלף עם TH
הזוג XD יוצר מלבן, החלף עם EG
הזוג KY יוצר מלבן, החלף עם OL
הזוג BE יוצר מלבן, החלף עם DI
הזוג JV יוצר מלבן, החלף עם NT
הזוג DM יוצר מלבן, החלף עם HE
הזוג UI יוצר מלבן, החלף עם TR
הזוג XM נמצא בשורה, החלף עם EX
הזוג MN יוצר מלבן, החלף עם ES
הזוג UV נמצא בשורה, החלף עם TU
הזוג IF יוצר מלבן, החלף עם MP
יוצא לנו: HIDETHEGOLDINTHETREXESTUMP
נוסיף רווחים:HIDE THE GOLD IN THE TREXE STUMP
נוריד איקסים:HIDE THE GOLD IN THE TREE STUMP
ולכן הקוד: BMNDZBXDKYBEJVDMUIXMMNUVIF הופך להודעה: HIDE THE GOLD IN THE TREE STUMP
קריפטאנליזה של צופן פליפייר

בעת ניתוח הצופן, שמים לב לתכונותיו הבאות:
זהו צופן החלפה
אף אות אינה מוצפנת לעצמה
כל אות יכולה להיות מוחלפת ב-5 אותיות אחרות (וכל אות מוצפנת יכולה להתפענח ל-5 אפשרויות בלבד)
ההסתברות ששתי האותיות ייצרו מלבן היא כפולה מאשר ההסתברות שהאותיות באותה שורה או עמודה
ניתוח הצופן מבוסס על ניתוח תדירויות הן של אותיות בודדות והן של דיגרפים. בהתאם לחזרות של דיגרפים ולהופעת דיגרפים הפוכים (למשל ER וRE) ניתן לבצע מספר ניחושים ולשבור את הצופן.
אם ידוע חלק מהמסר הגלוי, ניתוח הצופן הופך פשוט עוד יותר, כלומר הניתוח קל מאוד עבור התקפת גלוי-ידוע.
לורד פלייפייר קידם את השימוש בצופן ושמו נקשר עם השיטה.
רומיאו ויוליה (צ'ייקובסקי)

ציור בצבע שמן מאת פורד מדוקס בראון המתאר את סצנת המרפסת המפורסמת מתוך המחזה
רומיאו ויוליה היא יצירה מוזיקלית מאת פיוטר איליץ' צ'ייקובסקי המבוססת על מחזה רומיאו ויוליה של שייקספיר. צ'ייקובסקי אפיין את היצירה כאוברטורה-פנטזיה, אך מבנה היצירה מזכיר פואמה סימפונית בצורת סונאטה עם הקדמה ואפילוג. צ'ייקובסקי, בדומה למלחינים אחרים בני דורו, כהקטור ברליוז וסרגיי פרוקופייב, קיבל השראה רבה ממחזותיו של שייקספיר, והלחין בנוסף גם את הסערה ואת המלט המבוססים על מחזותיו.
ליצירה שלוש גרסאות כשהגרסה המוקדמת הושמעה לראשונה ב-16 במרץ 1870, והגרסה הסופית הושלמה עשר שנים לאחר מכן, ב-10 בספטמבר 1880. הפרימיירה של רומיאו ויוליה בגרסתה האחרונה בוצעה בטביליסי רק כעבור שש שנים, ב-1 במאי 1886 תחת ניצוחו של מיכאיל איפוליטוב-איבנוב.
היצירה לא נחלה הצלחה בתחילה, אך כיום היא אחת מיצירותיו המפורסמות של צ'ייקובסקי. נעימת האהבה מתוך האוברטורה הוא החלק המוכר ביותר של היצירה, ונעשה בה שימוש בסרטים רבים כגון "זמר הג'אז", "קלולס" ו"עולמו של ויין", וגם בסדרות כגון "קולומבו", "בובספוג מכנסמרובע", "סאות'פארק", "אנימניאקס", "קים פוסיבול", "סקראבס" ו"רן וסטימפי". חלק מהנעימה מושמע גם במשחק המחשב המצליח The Sims כאשר שתי דמויות במשחק מתנשקות.
קליף הולטון

קליפורד צ'ארלס "קליף" הולטון (אנגלית: Clifford Charles "Cliff" Holton;‏ 29 באפריל 1929 – 4 ביוני 1996) היה כדורגלן אנגלי.
קריירה

הולטון נולד באוקספורד וכשחקן נוער שיחק בעמדת הבלם של מועדון אוקספורד סיטי החובבני. באוקטובר 1947 הוא הצטרף לארסנל. הולטון שיחק בקבוצת המילואים של ארסנל במשך שלוש עונות, ולבסוף עבר לשחק בעמדת החלוץ המרכזי. הולטון ערך את הופעת הבכורה שלו בסגל הבוגר במשחק נגד סטוק סיטי ב-26 בדצמבר 1950; הולטון ביסס את מקומו בהרכב באופן הדרגתי, ובמשך שלוש עונות החל מעונת 1951/1952 הוא היה שחקן הרכב קבוע.
בעונת 1952/1953 הוא הבקיע 19 שערי ליגה (22 בסך הכל), והיה חלק חשוב בזכייה של ארסנל באליפות. אולם, בעונת 1954/1955 הוא איבד את מקומו בהרכב, וחזר אליו בעונה הבאה לאחר ששיחק בהגנה, בקישור ובהתקפה של ארסנל. הולטון המשיך לשחק בארסנל במשך שלוש עונות נוספות, וב-6 באוקטובר 1956 הוא הבקיע ארבעה שערים במשחק הבית נגד מנצ'סטר סיטי, והפך לשחקן הראשון מאז ג'ק למברט שמבקיע יותר משלושער באצטדיון הייבורי. בסך הכל הוא הבקיע 88 שערים ב-217 משחקים במדי ארסנל. הולטון מעולם לא זומן לנבחרת אנגליה, למרות ששמו הוזכר מספר פעמים כמועמד להצטרף לסגל שלה.
באוקטובר 1958 נמכר כרטיס השחקן של הולטון לווטפורד תמורת 10,000 לירות שטרלינג, במה שנתפס כמהלך מפתיע בגלל המיקום של ווטפורד בליגה הרביעית. הולטון שיחק בווטפורד במשך שלוש עונות בעיקר בעמדת החלוץ המרכזי, ובעונת 1959/1960 הבקיע שיא מועדון של 48 שערים וסייע לו להעפיל לליגה השלישית. הוא הועבר לנורת'המפטון טאון ב-1961, והבקיע שם שיא מועדון של 36 שערים בעונת 1961/1962. הולטון הוא אחד השחקנים היחידים באנגליה שהגיעו להישג זה בשני מועדונים שונים.
לאחר מכן הוא שיחק בקריסטל פאלאס, ווטפורד (קדנציה שנייה), צ'רלטון אתלטיק ולייטון אוריינט. הולטון פרש ב-1968, ועזב כליל את תחום הכדורגל על מנת לפתח קריירה כמהנדס. הוא מת ב-1996 בזמן שהיה בחופשה.
לקריאה נוספת

ג'ף האריס וטוני הוג, Arsenal Who's Who,‏ Independent UK Sports,‏ 1995 (ISBN 1-899429-03-4)
רוזין סורי-קוליבאלי

| --- | --- |

 לידה:  1958 (בת 66 בערך) 
 מדינה:  בורקינה פאסו 
 השכלה:  אוניברסיטת שייח אנטה דיופ 
 
 
רוזין סורי-קוליבאלי (בצרפתית: Rosine Sori-Coulibaly; נולדה ב-1958) היא פוליטיקאית וכלכלנית מבורקינה פאסו.
ביוגרפיה

סורי-קוליבאלי בעלת תואר שני בכלכלה מאוניברסיטת דקר (Cheikh Anta Diop University) ולימודי המשך מהמכון לפיתוח כלכלי ותכנון של האו"ם. לאחר סיום הלימודים עבדה המשרד לתכנון ופיתוח כלכלי ובמועצה החברתית והכלכלית בבורקינה פאסו כמו כן, היא הרצתה בבית הספר הלאומי למינהל.. היא החלה את עבודתה במסגרת ארגון האומות המאוחדות. היא עבדה במאוריטניה (2002-2006), טוגו (2006-2011), בורונדי (2011-2014) ובנין (2014-2015).
בתחילת 2016, Paul Kaba Thieba ראש הממשלה דאז מינה אותה לשרת הכלכלה, הכספים והפיתוח והנשיא רוק מארק כריסטיאן קאבורה אישר את המינוי.  היא כהנה בתפקיד זה עד לינואר 2019, כאשר הממשלה כולה התפטרה. ב-2021 סורי-קוליבאלי מונתה לשרת החוץ.
הערות שוליים

↑  Secretary-General Appoints Rosine Sori-Coulibaly of Burkina Faso as Deputy Special Representative for Burundi | Meetings Coverage and Press Releases, www.un.org, ‏5 May 2011
↑  B. Faso: President Kabore breaks jinx; names record number of women in his cabinet | Yaro, yaroradio.com, ‏14 January 2016 (ארכיון)
↑  Nadoun Coulibaly, Burkina Faso : un gouvernement resserré après le départ de plusieurs caciques, jeuneafrique, ‏14.12.2021
ערך זה הוא קצרמרבנושא אישים. אתם מוזמנים לתרום לוויקיפדיה ו.
רוזיגליטזון

| --- | --- |

 נתונים כימיים
 מסה מולרית:  357.114712 יחידת מסה אטומית מאוחדת 
 בטיחות
 קטגוריית סיכון בהריון:  קטגוריית סיכון B3 (אוסטרליה), קטגוריית סיכון C 
 מזהים
 קוד ATC:  A10BG02 
 מספר CAS:  122320-73-4
 PubChem:  77999
 ChemSpider:  70383
 
רוזיגליטזון (בלועזית: rosiglitazone, שם מסחרי: אוונדיה; avandia) הייתה תרופה, ממשפחת ה- thiazolidinediones, שיועדה בעבר לטיפול בחולי סוכרת מסוג 2, והייתה התרופה הנמכרת ביותר לטיפול בסוכרת. בספטמבר 2010 הוטלו מגבלות על השימוש בה, לאחר שנמצא כי היא מגבירה את הסיכון להתקפי לב. העיתון "הניו יורק טיימס" טען כי חברת גלקסו סמית' קליין, יצרנית התרופה, הסתירה נתונים על הסכנות הטמונות בשימוש בתרופה במשך כ-11 שנים.
תרופה זו מגבירה בצורה ישירה את הרגישות לאינסולין בתאי השומן ההיקפיים, ברקמת השריר ובכבד. הפחתת תנגודת הרקמות לאינסולין מתבצעת מבלי להשפיע על הפרשת האינסולין.
תרופות אלו גורמות להגברת קליטת האינסולין על ידי קולטניו, לעלייה בחדירת הגלוקוז לתאים, ולעלייה בניצולו של האינסולין. השפעתן של תרופות אלו על הכבד מתבטאת בירידה בייצור הגלוקוז בכבד, לכן תרופות אלו מגנות מפני מצבי היפרגליקמיה. בנוסף, תרופות אלו ממריצות קולטנים בגרעין התא המכונים PPAR-Gamma- הפעלתם של קולטנים אלו מאפשרת היענות טובה יותר של התאים לפעולת האינסולין.
תופעות התרופה

במקרה של אי ספיקת לב התרופה לא ניתנת, היות שהיא גורמת לאגירת נוזלים.
הערות שוליים

↑  סוכנויות הידיעות, התרופה לסוכרת אוונדיה הורדה מהמדפים באירופה; מגבלות חמורות על מכירתה בארה"ב, באתר TheMarker‏, 23 בספטמבר 2010
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
קליף הייגן

| --- | --- |

 לידה:  9 בדצמבר 1931 (בן 92) אוונסבורו שבקנטקי
 עמדה:  סמול פורוורד
 גובה:  1.93 מטר
 מכללה:  אוניברסיטת קנטקי
 דראפט:  בחירה מספר 13, 1953 בוסטון סלטיקס
 היכל התהילה:  נבחר כשחקן בשנת 1978
 קבוצות כשחקן
 1956–1966   1967–1969:  סנט לואיס הוקס   דאלאס צ'פראלס
 הישגים כשחקן
 אליפות ה-NBA ‏(1958)  2 בחירות לחמישיית העונה השנייה (1958, 1959)   5 השתתפויות במשחק האולסטאר (1958–1962)   השתתפות במשחק האולסטאר של ה-ABA‏ (1968)   אליפות ליגת המכללות (1951)
 קבוצות כמאמן
 1967 - 1970:  דאלאס צ'פראלס
קליפורד אולדהם "קליף" הייגן (באנגלית: Clifford Oldham "Cliff" Hagan; נולד ב-9 בדצמבר 1931) הוא כדורסלן עבר אמריקאי ששיחק במשך 10 עונות בליגת ה-NBA, כולן במדי סנט לואיס הוקס, ולאחר מכן שימש כמאמן-שחקן בקבוצת דאלאס צ'פראלס מליגת ה-ABA. הייגן, אשר שיחק בעמדת הסמול פורוורד, בלט כשחקן פיזי שהשתמש רבות בזריקת וו מדויקת.
בשנת 1978 הוצג בהיכל התהילה של הכדורסל, והיה בכך לשחקן הראשון מאוניברסיטת קנטקי הנבחר להיכל התהילה. ממוצעיו לאורך קריירת ה-NBA עומדים על 18.0 נקודות, 6.9 ריבאונדים ו-3.0 אסיסטים למשחק. ‏13,447 הנקודות שקלע הייגן הציבו אותו בעת פרישתו במקום ה-16 ברשימת הקלעים המובילים בתולדות ה-NBA.